ตลาดหุ้นเอเชียปรับตัวลงภาคบ่าย เหตุวิตกศก.จีนชะลอตัว
ตลาดหุ้นเอเชียปรับตัวลงภาคบ่าย เหตุวิตกศก.จีนชะลอตัว
5 ม.ค. 2559

ตลาดหุ้นเอเชียปรับตัวลงในการซื้อขายภาคบ่ายวันนี้ เนื่องจากความกังวลเกี่ยวกับแนวโน้มเศรษฐกิจจีนที่ชะลอตัวลง
ดัชนี HSI ตลาดหุ้นฮ่องกงปิดภาคเช้าที่ 21,323.48 จุด ลดลง 3.64 จุด, -0.02% ดัชนี FBMKLCI ตลาดหุ้นมาเลเซียปิดภาคเช้าที่ 1,670.51 จุด เพิ่มขึ้น 17.14 จุด, +1.04%  ดัชนี S&amp;P/ASX 200 ตลาดหุ้นออสเตรเลียปิดวันนี้ที่ 5,184.40 จุด ลดลง 86.10 จุด, -1.63%
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ เกาหลีใต้มียอดเกินดุลบัญชีเดินสะพัดเป็นเดือนที่ 45 ติดต่อกัน ซึ่งถือว่าต่อเนื่องยาวนานที่สุด เนื่องจากยอดการนำเข้าลดลงในอัตราที่รวดเร็วกว่าการส่งออก
รายงานของธนาคารกลางเกาหลีใต้ระบุว่า ยอดเกินดุลบัญชีเดินสะพัดของเกาหลีใต้แตะที่ 9.40 พันล้านดอลลาร์ในเดือนพ.ย. เพิ่มขึ้นจากระดับ 9.12 พันล้านดอลลาร์ในเดือนต.ค. ทำสถิติมียอดเกินดุลติดต่อกัน 45 เดือน นับตั้งแต่เดือนมี.ค. 2555
สำหรับข่าวคราวที่สร้างความเคลื่อนไหวในตลาดวันนี้ ได้แก่ ข่าวที่ว่าธนาคารกลางจีนวางแผนที่จะอัดฉีดเงินมูลค่า 1.30 แสนล้านหยวน หรือ 2 หมื่นล้านดอลลาร์สหรัฐ เข้าสู่ระบบการเงินในวันนี้  เพื่อลดความตื่นตระหนกของนักลงทุน หลังจากที่ตลาดหุ้นจีนถูกกระหน่ำขายอย่างหนักถึง 7% เมื่อวานนี้ จนทำให้ตลาดหุ้นจีนตัดสินใจใช้เซอร์กิต เบรกเกอร์ เพื่อลดความผันผวนของตลาด
การอัดฉีดเม็ดเงินเข้าสู่ระบบในวันนี้มีเป้าหมายที่จะสร้างความเชื่อมั่นให้กับนักลงทุนว่า ธนาคารกลางจีนยังคงยึดมั่นในนโยบายผ่อนคลายการเงิน
 
 